**Koulujen ja taidelaitosten yhteistyö Taidetestaajat-hankkeessa:**

**Onnistumisia, haasteita ja kehittämisehdotuksia**

Taideyliopiston tutkimuskeskus, taidekasvatusta tutkiva Center for Educational Research and Academic Development in the Arts (CERADA) on käynnistänyt huhtikuussa 2018 tutkimuksen Taidetestaajat-hankkeesta. Taidetestaajat on Suomen Kulttuurirahaston hanke, jossa kolmelle ikäluokalle kahdeksasluokkalaisia ja heidän ohjaajille tarjotaan mahdollisuus vierailla kahdessa kulttuurikohteessa. SKR rahoittaa myös käynnistyneen tutkimuksen, joka valmistuu vuoden 2019 loppuun mennessä. Tutkijaksi on rekrytoitu FT Tarja Pääjoki. Hän selvittää, millaisia tuloksia Taidetestaajat-tyyppisellä hankkeella voidaan saavuttaa. Pääjoki on aiemmin työskennellyt opettajana ja tutkijana musiikin, taiteen ja kulttuurin tutkimuksen laitoksella Jyväskylän yliopistossa.

Tutkimuksen tehtävänä on tarkastella koulujen ja taideinstituutioiden välistä yhteistyötä. Miten yhteistyö toimi suhteessa Taidetestaajat-hankkeen tavoitteisiin ja miten toimintamallia voi kehittää? Kysymys on tärkeä, sillä koulut ovat merkittävässä asemassa taiteen saavutettavuuden parantamisessa, jotta sellaisetkin nuoret tavoittavat taidepalvelut, joilla muista syistä ei ole mahdollisuutta päästä taiteen ääreen. Myös taidelaitokset tarvitsevat tietoa siitä, miten esimerkiksi yleisötyön keinoin voidaan vastata koulujen ja nuorten tarpeisiin.

Rehtoreilta ja opettajilta kerätään tietoa osallistumiskokemuksista: rohkaisiko hanke vierailemaan taidekohteissa jatkossakin? Taidelaitosten kokemukset koulujen ja nuorten kanssa toimimisesta tuovat tietoa siitä, miten taidelaitoksen voivat kehittää palvelujaan nuoret huomioiden. Tutkimuksessa kysytään myös, löysivätkö taidelaitokset ja koulut uusia ratkaisuja keskinäiseen, monialaiseen yhteistyöhön, ja millaisin edellytyksin sitä voitaisiin tulevaisuudessa toteuttaa. Tärkeä välittävä taho koulujen ja taidelaitosten välillä on hankkeessa Lastenkulttuurikeskusten liitto, ja sen aluekoordinaattoreilta kerätään tietoa siitä, mitä resursseja ja toimenpiteitä tarvitaan koulujen ja taidelaitosten yhteistyön toteuttamiseen.

Jo tutkimuksen alkumetreillä on havaittu, että Taidetestaajat tuottaa tutkimuksen kannalta poikkeuksellisen mittavan ja kiinnostavan asetelman taidekasvatuksen kehittämiseksi. Eri ammattilaisen innostuksen, epäröinnin ja hämmästyksen hetket kertovat siitä, että hankkeen tuottama kokemustieto on uusia mahdollisuuksia avaavaa. Tutkimustulosten perusteella tuotetaan toimenpidesuosituksia, joiden avulla koulujen ja taidelaitosten käytännön yhteistyötä voidaan kehittää jatkossa, kun esteet ja mahdollisuudet tunnistetaan.